হতাশা ও অভিমানে তাজউদ্দীন নিজের বাড়িতে ফিরে কিছুক্ষণ বিছানাতেই শুয়ে ছিলেন। কিন্তু সেভাবে তো থাকা সম্ভব নয়; উঠে পড়েছেন, বাড়ির সামনের লনে পায়চারি করছেন। ওদিকে সময় সঙ্কুচিত হয়ে আসছিল; যে-ঘড়ির কাঁটা ধরে তিনি সব সময়ে চলতেন সেটি এগুচ্ছিল। যে-মানুষটি সব সময়েই দ্রুত ও সবার আগে সিদ্ধান্ত নিতেন এবং যার সিদ্ধান্ত অধিকাংশ ক্ষেত্রেই অভ্রান্ত প্রমাণিত হয়েছে, ইতিহাসের ওই বিশেষ মুহূর্তটিতে, এবং জীবনে প্রথম বারের মতো, তিনি নিজেকে সম্পূর্ণ কেবল অপ্রস্তুত নয়, একেবারেই কিংকর্তব্যবিমূঢ় অবস্থায় দেখতে পেয়েছেন। শেষ পর্যন্ত কী ঘটতো আমরা জানি না, যদি না তরুণ রাজনীতিক ব্যারিস্টার আমীর-উল ইসলাম প্রায় জোর করে তাকে উঠিয়ে নিয়ে যেতেন।